ส่อเลื่อน! รฟฟ.ชุมชน ขยับแผนรับซื้อไฟฟ้า ไป ม.ค.64 รอ “กพช.” เคาะเกณฑ์ ก่อนทำประชาพิจารณ์
ส่อเลื่อน! รฟฟ.ชุมชน ขยับแผนรับซื้อไฟฟ้า ไป ม.ค.64 รอ “กพช.” เคาะเกณฑ์ ก่อนทำประชาพิจารณ์
ส่อเลื่อน! รฟฟ.ชุมชน ขยับแผนรับซื้อไฟฟ้า ไป ม.ค.64 รอ “กพช.” เคาะเกณฑ์ ก่อนทำประชาพิจารณ์
22 ต.ค. 2563

นายประเสริฐ สินสุขประเสริฐ อธิบดีกรมพัฒนาพลังงานทดแทนและอนุรักษ์พลังงาน (พพ.) กล่าวว่า โครงการโรงไฟฟ้าชุมชนเพื่อเศรษฐกิจฐานราก อาจต้องเลื่อนการประกาศเปิดให้เอกชนเข้าร่วมโครงการเป็นเดือนม.ค.64 จากเดิมคาดภายในสิ้นปีนี้ แม้ว่าการกำหนดหลักเกณฑ์จะแล้วเสร็จในเดือนต.ค. แต่ก็ต้องรอการเห็นชอบจากที่ประชุมคณะกรรมการนโยบายพลังงานแห่งชาติ (กพช.) ที่คาดว่าจะมีขึ้นในเดือนพ.ย.นี้ก่อน หลังจากนั้นคณะกรรมการกำกับกิจการพลังงาน (กกพ.) ก็จะออกระเบียบการรับซื้อไฟฟ้า และใช้เวลาจัดทำประชาพิจารณ์อีก 15 วัน
สำหรับหลักเกณฑ์การเข้าร่วมโครงการนั้น เบื้องต้นยังคงกำหนดให้ชุมชนมีสัดส่วนการลงทุนไม่ต่ำกว่า 10% ของเงินลงทุน และยังคงให้ใช้กรอบราคารับซื้อไฟฟ้าตามต้นทุนที่แท้จริง (FiT) ตามเดิม โดยขณะนี้กำลังพิจารณาว่าจะใช้วิธีการเปิดประมูลเข้าร่วมโครงการหรือไม่ และพิจารณาบทลงโทษป้องกันกรณีผู้ประประกอบการดัมพ์ราคาประมูล โดยอาจให้วางแบงก์การันตีกับภาครัฐด้วย รวมถึงการจำกัดจำนวนโครงการของผู้ประกอบการที่เข้าร่วมด้วย โดยอาจจะยื่นได้ 3-5 โครงการต่อราย เป็นต้น
ขณะที่การเปิดเข้าร่วมโครงการโรงไฟฟ้าชุมชนครั้งนี้ จะเป็นการเปิดโครงการตามแผนพัฒนากำลังผลิตไฟฟ้าของประเทศ พ.ศ. 2561-2580 ฉบับปรับปรุงครั้งที่ 1 (PDP2018 Rev.1)  ที่เพิ่งผ่านความเห็นชอบจากคณะรัฐมนตรี (ครม.)
ด้านนายสุพัฒนพงษ์ พันธ์มีเชาว์ รองนายกรัฐมนตรี และรมว.พลังงาน กล่าวว่า การกำหนดหลักเกณฑ์โรงไฟฟ้าชุมชนจะแล้วเสร็จในสิ้นเดือนต.ค. เบื้องต้นมีแนวโน้มจะใช้วิธีการประมูล เพื่อให้แน่ใจว่าผู้ประกอบการจะแข่งขันให้โครงการเกิดขึ้นได้จริง แต่กระทรวงพลังงานจะเร่งสรุปให้ชัดเจนโดยเร็วว่าจะใช้วิธีประมูล หรือการกำหนดราคาตายตัว
ส่วนการจัดทำแผนหลักพลังงานที่ปัจจุบันมีอยู่ 5 แผน ให้เป็นแผนเดียว ตามข้อเสนอของสำนักงานสภาพัฒนาการเศรษฐกิจและสังคมแห่งชาติ (สศช.) นั้น ขณะนี้ได้สั่งการให้ทุกหน่วยงานที่เกี่ยวข้องไปดำเนินการจัดทำภายใน 6-8 เดือนนี้ สำหรับ 5 แผนหลักพลังงานดังกล่าว ได้แก่ แผนพัฒนากำลังผลิตไฟฟ้าของประเทศไทย (PDP) แผนพัฒนาพลังงานทดแทนและพลังงานทางเลือก (AEDP) แผนอนุรักษ์พลังงาน (EEP) แผนบริหารจัดการก๊าซธรรมชาติ (Gas Plan) และแผนบริหารจัดการน้ำมันเชื้อเพลิง (Oil Plan)
ทั้งนี้ การจัดทำรายละเอียดแนวทางปฏิบัติต้องมีความชัดเจนในทุก 5 ปี (ปี 61-65) ซึ่งขณะนี้เหลือเวลาอีก 3 ปี ดังนั้น กระทรวงจะต้องจัดทำแผนปฏิบัติการ ช่วงปี 63-65 ให้ชัดเจน โดยเป้าหมายดำเนินงานหลักของทั้ง 5 แผน ยังอยู่เหมือนเดิม เช่น เป้าหมายส่งเสริมการใช้พลังงานทดแทนให้มีสัดส่วน 30% ของพลังงานไฟฟ้าทั้งประเทศ ภายใน 20 ปี เพื่อให้บรรลุป้าหมายลดการปล่อยก๊าซเรือนกระจก 20-25% ภายในปี 73 ตามข้อตกลงปารีส (COP21) เป็นต้น จากนั้นจะมีการจัดทำแผนปฏิบัติการต่อทุก ๆ 5 ปี เพื่อให้สอดคล้องกับแผนยุทธศาสตร์ชาติ 20 ปี (ปี 61-80)